b'\n_START_ARTICLE_\nJonas Kristupas Glaubicas\n_START_PARAGRAPH_\nJonas Kristupas Glaubicas (Johan Christoph Glaubitz; apie 1700 m., Svidnica (Silezija) \xe2\x80\x93 1767 m. kovo 30 d. Vilniuje, palaidotas liuteron\xc5\xb3 kapin\xc4\x97se) \xe2\x80\x93 \xc5\xbeymiausias v\xc4\x97lyvojo baroko, rokoko stiliaus architektas Lietuvos Did\xc5\xbeiojoje Kunigaik\xc5\xa1tyst\xc4\x97je.\n_START_SECTION_\nBiografija\n_START_PARAGRAPH_\nGlaubicas Kristupas Jonas (Johann Christoph Glaubitz) gim\xc4\x97 \xc5\xa0veidnice, Silezijoje, ir praleido ten pirmuosius 37 savo gyvenimo metus. Sprend\xc5\xbeiant i\xc5\xa1 ankstyvosios k\xc5\xabrybos form\xc5\xb3 ir ornament\xc5\xb3, primenan\xc4\x8di\xc5\xb3 ankstyv\xc4\x85j\xc4\x85 Vokietijos rokoko architekt\xc5\xabr\xc4\x85, studijavo Piet\xc5\xb3 Vokietijoje. 1737, 1748 ir 1749 m. gaisrai stipriai nusiaub\xc4\x97 Vilni\xc5\xb3. J. K. Glaubicas dalyvavo atskir\xc5\xb3 pastat\xc5\xb3 ir j\xc5\xb3 ansambli\xc5\xb3 atstatymo, rekonstrukcijos ir statybos darbuose \xe2\x80\x93 pradedant nuo namo \xc5\xa0vento Mikalojaus g., kuriame su \xc5\xa1eima gyveno iki 1749 m. 1749 m. i\xc5\xa1 evangelik\xc5\xb3 liuteron\xc5\xb3 bendruomen\xc4\x97s i\xc5\xa1sinuomojo nam\xc4\x85, kuriame gyveno iki mirties._NEWLINE_Iki 1737 m. J. K. Glaubicas buvo evangelik\xc5\xb3 liuteron\xc5\xb3 bendruomen\xc4\x97s tarybos nariu ir architektu. 1737\xe2\x80\x931744 m. jis atstat\xc4\x97 ir v\xc4\x97lyvojo baroko stiliumi rekonstravo evangelik\xc5\xb3 liuteron\xc5\xb3 ba\xc5\xbeny\xc4\x8di\xc4\x85 ir \xc5\xa1alia esan\xc4\x8dius bendruomen\xc4\x97s pastatus. Pagal jo projekt\xc4\x85 ir jam dalyvaujant 1741\xe2\x80\x931742 m. ba\xc5\xbeny\xc4\x8dioje \xc4\xafrengtas puo\xc5\xa1nus barokinis altorius.\n_START_SECTION_\nK\xc5\xabryba\n_START_PARAGRAPH_\nPagal J. K. Glaubico projektus Vilniuje pastatytos ir rekonstruotos skirting\xc5\xb3 konfesij\xc5\xb3 ba\xc5\xbeny\xc4\x8dios.\n_START_SECTION_\n\xc4\xaeam\xc5\xbeinimas\n_START_PARAGRAPH_\nJono Kristupo Glaubico vardu yra pavadinta viena Vilniaus miesto gatv\xc4\x97 (Pa\xc5\xa1ilai\xc4\x8di\xc5\xb3 seni\xc5\xabnija, Tarand\xc4\x97).'